Jurgis Dovydaitis

Jurgis Dovydaitis (1907 m. spalio 19 d. Runkiai, Višakio Rūdos valsčius – 2001 m. rugpjūčio 25 d. Vilnius) – Lietuvos tautosakininkas, kraštotyrininkas.

Biografija 
Gimė Motiejaus ir Marijos Dovydaičių šeimoje, buvo keturioliktas vaikas. Brolis Lietuvos Nepriklausomybės Akto signataras, Ministras pirmininkas Pranas Dovydaitis. Gimtasis kaimas buvo sunaikintas sovietmečiu, Kazlų Rūdos miškus pavertus kariniu poligonu. Žmona mokytoja Marcelė Kirdeikytė - Dovydaitienė.

1927 m. baigė Kauno "Aušros" gimnaziją, 1942 m. - Vilniaus universitetą. 1947–1951 m. Vilniaus universiteto ir Vilniaus pedagoginio instituto dėstytojas.

Tautosaką rinkti paskatino rašytojas Vincas Krėvė. Nuo 1923 m. sukauptas tautosakos kūrinių archyvas yra seniausias ir didžiausias vieno žmogaus sukauptas tautosakos archyvas Lietuvoje. Surinkta 140000 kūrinių, tai dainų tekstai ir jų melodijos, žaidimai, pasakos, padavimai, sakmės, pasakojimai, anekdotai, patarlės, burtai, prietarai, mįslės, atsiminimai, etnografiniai aprašymai, raudos, papročių aprašai, gamtos garsų pamėgdžiojimai, oracijos, išsiskaičiavimai. 1998 m. archyvą padovanojo "Lietuvių literatūros ir tautosakos institutui". Archyve 350 rankraščių, virš 1200 magnetinių juostų, 800 juostelių, kuriose užfiksuoti tautosakos pateikėjai ir su tautosakos gyvavimu susiję faktai bei daug kitos medžiagos.  Lietuvių kalbos žodyno kartotekai užrašė apie 17 000 žodžių. 

Parašė straipsnių apie tautosakos gyvavimą, rinkimą, pateikėjus, papročius.

Įvertinimas 
 Valstybinė Jono Basanavičiaus premija, 1996 m., skirta už nuopelnus lietuvių etninei kultūrai renkant ir skelbiant tautosaką.
 Mato Slančiausko premija, 1990 m.
 Nuo 1969 m. Kraštotyros draugijos garbės narys
 Apie Jurgį Dovydaitį sukurtas kino filmas „Palikimas“ (Algirdo Tarvydo studija, režisierius Algirdas Tarvydas, 1999 m.)
 2007 m., minint Jurgio Dovydaičio 100-ąsias gimimo metines, Višakio Rūdoje pastatytas paminklas.
 2018 m. jo vardu pavadinta Kazlų Rūdos Jurgio Dovydaičio viešoji biblioteka.

Bibliografija 
 Tautosakos rinkėjo darbas. - Kaunas, Spaudos fondas, 1929 m.
 Dainos. - Kaunas, Vytauto Didžiojo Universiteto Hum. m. fak. Tautosakos komisija, 1931 m.
 Keliaukime po gimtąjį kraštą. Paruošta kartu su K.Dineika, 1935 m.
 Lietuvių liaudies pasakos: Su dainuojamais intarpais. – Vilnius: Valstybinė grožinės literatūros leidykla, 1957 m.
 Užburta karalystė: Lietuvių liaudies pasakos. – Vilnius: Valstybinė grožinės literatūros leidykla, 1957 m., 2-as leidimas 1999 m.
 Saulės vaduotojas. Pirmą kartą išleista 1959 m., vėliau išleista prancūzų, ispanų, anglų, vokiečių, japonų, lenkų, persų, esperanto kalbomis
 Senelių pasakos. - Vilnius: Vagos leidykla, 1972 m.
 Paukšteliai gieda. - Vilnius: Vagos leidykla, 1985 m.
 Lietuvių liaudies pasakos su dainuojamaisiais intarpais. - Vilnius: Vagos leidykla, 1987 m.
Lietuvių liaudies pasakos su dainuojamaisiais intarpais. - Vilnius: Lietuvos rašytojų sąjungos leidykla, 1997 m.
 Lietuvių liaudies pasakos su dainuojamaisiais intarpais. – Vilnius: Lietuvos rašytojų sąjungos leidykla, 2000 m.
 Jurgiui Dovydaičiui – 100: rankraščiuose ir fotografijose įamžintas Lietuvos kaimo gyvenimas (sud. Austė Nakienė, Rūta Žarckienė, Gražina Kadžytė). – V.: Lietuvių literatūros ir tautosakos institutas, 2007. – 24 p.: iliustr. – ISBN 978-9955-698-43-2

Šaltiniai 

Lietuvos kraštotyrininkai